וילפריד הייד-וייט

וילפריד הייד-וייט (באנגלית: Wilfrid Hyde-White;‏ 12 במאי 1903 - 6 במאי 1991) היה שחקן אופי אנגלי שהופיע בתיאטרון, בקולנוע ובטלוויזיה. הוא זכה להכרה בינלאומית כשהופיע בתפקיד קולונל פיקרינג בסרט "גבירתי הנאווה", הגרסה הקולנועית של המחזמר באותו שם. הייד-וייט נולד בבורטון שעל המים בגלוסטרשייר ב-12 במאי 1903 לכומר ויליאם אדוארד וייט הקנון של קתדרלת גלוסטר ולאשתו אתל אדלייד. הוא למד במרלבורו קולג' ובאקדמיה המלכותית לאמנות הדרמה. הופעת הבכורה של הייד-וייט הייתה ב-1922 במחזה "Tons of Money" שהוצג באי וייט. אחר כך החל לעבוד בקביעות על הבמה בסדרת קומדיות בהפקת תיאטרון אלדוויץ' בלונדון. ב-1932 הצטרף לסיבוב הופעות בדרום אפריקה, וב-1934 שיחק בהופעת הבכורה שלו בקולנוע בסרט "Josser on the Farm". ב-1941 הופיע בקומדיה של ג'ורג' פורמבי "Turned Out Nice Again". ב-1949 שיחק בתפקיד משנה בסרט "האדם השלישי". בשנות החמישים של המאה העשרים הופיע בקביעות בסרטי קולנוע בריטים. הסרט "Two-Way Stretch" מציג את הצד השובב של הדמויות שגילם בתקופה זו. בין 1962 ל-1965 כיכב הייד-וייט בתסכיתי רדיו קומיים בשם "The Men from the Ministry". הוא המשיך להופיע על במת התיאטרון, וב-1951 שיחק לצדם של לורנס אוליבייה ושל ויוויאן לי במחזות "קיסר וקלאופטרה" ו"אנטוניוס וקלאופטרה". עוד הופיע בתיאטראות ברודוויי והיה מועמד פעמיים לפרס טוני לשחקן הטוב ביותר. בשנות השבעים והשמונים של המאה העשרים השתתף בתוכניות הטלוויזיה "Buck Rogers in the 25th Century", בפרק הפיילוט של הסדרה "בטלסטאר גלקטיקה" ובסיטקום "The Associates". הייד-וייט שיחק בשני פרקים של סדרת הטלוויזיה "קולומבו" בכיכובו של פיטר פאלק. מקום ההתרחשות של הפרק הראשון "Dagger of the Mind" משנת 1972 היה בבריטניה, ובו המפקח קולומבו מבקר בסקוטלנד יארד, אבל בניגוד לשחקנים האמריקאים ששיחקו לצדו, הייד-וייט לא היה יכול להשתתף בצילומים בבריטניה בגלל בעיות מיסוי שלו. לכן הסצנות בהשתתפותו צולמו בקליפורניה. הופעתו השנייה בסדרה "קולומבו" הייתה בפרק "Last Salute to the Commodore" משנת 1976. באותה שנה היה הייד-וייט אורח בתוכנית "אלה הם חייך" בהנחייתו של איימון אנדרוז. ב-17 בדצמבר 1927 התחתן הייד-וייט עם בלאנש הופ אייטקן, שחקנית שהייתה ידועה בשם הבמה בלאנש גלין, והייתה מבוגרת ממנו בעשר שנים. לבני הזוג נולד בן אחד. בלאנש נפטרה ב-1946 בגיל 53. ב-1957 התחתן הייד-וייט בשנית עם השחקנית אתל דרו. הם היו נשואים עד מותו ב-1991. לבני הזוג נולדו שני ילדים ובהם השחקן אלכס הייד-וייט. הייד-וייט נפטר ב-6 במאי 1991 ב-Motion Picture Country Home בוודלנד הילס שבלוס אנג'לס מהתקף לב. גופתו הוחזרה לאנגליה ונקברה בקבר משפחתי בבית קברות בבורטון על המים שבגלוסטרשייר. מדיה וקבצים בנושא וילפריד הייד-וייט בוויקישיתוף וילפריד הייד-וייט, במסד הנתונים הקולנועיים IMDb (באנגלית) וילפריד הייד-וייט, באתר AllMovie (באנגלית) וילפריד הייד-וייט, באתר Rotten Tomatoes (באנגלית) וילפריד הייד-וייט, במסד הנתונים הקולנועיים KinoPoisk (ברוסית) וילפריד הייד-וייט, באתר MusicBrainz (באנגלית) וילפריד הייד-וייט, באתר Discogs (באנגלית) וילפריד הייד-וייט באתר TCM Movie Database וילפריד הייד-וייט באתר Screenonline של מכון הסרטים הבריטי וילפריד הייד-וייט במסד הנתונים IBDB (באנגלית) IMDb profile 1893 year of birth per census records for Blanche Hope Aitken, Hyde-White's first wife Blanche White (professional name Blanche Glynne) died in England, aged 53, in 1946, not 1948, as per England and Wales death records at findmypast.co.uk website: Registration District: Chard, County: Somerset, Year of Registration: 1946, Quarter of Registration: Apr-May-Jun, Age at death: 53, Volume No: 5C, Page No: 340 וילפריד הייד-וייט, באתר "Find a Grave" (באנגלית)